《挽吕州判》
元代·成廷圭

七秩高年古亦稀，考之终命见天机。岳阳湖上神仙过，舍卫城中长者归。

门第预题新墓表，几筵犹设旧朝衣。青山埋骨知何处，落日沧江望鹤飞。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。